Στη Δικαιοσύνη, κατά της Χρυσής Αυγής, προσέφυγαν οι γονείς του 22χρονου Μάνου Καπελώνη, ο οποίος είχε δολοφονηθεί μαζί με τον 23χρονο Γιώργο Φουντούλη έξω από τα γραφεία του κόμματος στο Νέο Ηράκλειο, από αγνώστους που τους πυροβόλησαν στο κεφάλι.

Με αίτησή τους που κατέθεσαν στο Τμήμα Ασφαλιστικών Μέτρων του Πρωτοδικείου της Αθήνας οι γονείς του Μάνου Καπελώνη, Κωνσταντίνος και Ουρανία-Σμαράγδα, καθώς και η αδελφή του, Ιουλία-Χριστίνα, υποστηρίζουν ότι η Χρυσή Αυγή εκμεταλλεύεται το όνομα και την εικόνα του παιδιού τους για πολιτικές σκοπιμότητες, τις οποίες χαρακτηρίζουν «ως απολύτως ασύμβατες με τον χαρακτήρα, τις πεποιθήσεις και τα ιδανικά του και ως προσβλητικές για την προσωπικότητά του» και ζητούν από το δικαστήριο να απαγορεύσει στο κόμμα να χρησιμοποιεί το όνομα και την εικόνα του.

Η υπόθεση θα εκδικαστεί στις 21 Νοεμβρίου στο Μονομελές Πρωτοδικείο της Αθήνας, ωστόσο μέχρι τότε η Χρυσή Αυγή θα συνεχίσει να χρησιμοποιεί το όνομα και την εικόνα του Μάνου Καπελώνη, καθώς η πρόεδρος υπηρεσίας απέρριψε χθες το αίτημα της οικογένειάς του να απαγορευτεί προσωρινά στο κόμμα, μέχρι την εκδίκαση της αίτησης, να χρησιμοποιεί το όνομα και την εικόνα του 22χρονου.

Μεταξύ άλλων η οικογένεια Καπελώνη στην αίτησή της, με την οποία ζητάει επιπλέον την προσωπική κράτηση 6 μηνών του γενικού γραμματέα της ΧΑ Νίκου Μιχαλολιάκου και χρηματική ποινή 30.000 ευρώ για κάθε παραβίαση της δικαστικής απόφασης, κάνει λόγο για «ευρύτατη κατάχρηση του ονόματος και της εικόνας του λατρεμένου μας, με σκοπό την πολιτική εκμετάλλευση του τραγικού και άδικου θανάτου του».

Σε κοινή θέα

Οι συγγενείς αναφέρονται, επίσης, στις εικόνες του παιδιού τους και του επίσης νεκρού Γιώργου Φουντούλη, που εκτίθενται σε κοινή θέα στην επίσημη ηλεκτρονική σελίδα της Χρυσής Αυγής και στην πρόσοψη των γραφείων της, όπως και στο γεγονός ότι το κόμμα χρησιμοποιεί την εικόνα του για διακόσμηση του πάνελ των τηλεοπτικών εκπομπών προπαγάνδισης και τονίζουν ότι «ο Μάνος ουδέποτε θα συναινούσε στην εν ζωή ή μετά θάνατον ηρωοποίησή του και στην εκμετάλλευση του ονόματος και της εικόνας του για πολιτικές σκοπιμότητες, ως απολύτως ασύμβατες με τον χαρακτήρα, τις πεποιθήσεις και τα ιδανικά του και ως προσβλητικές για την προσωπικότητά του», ενώ επισημαίνουν ότι «η διαρκής δημόσια κατάχρηση και πολιτική εκμετάλλευση του τραγικού θανάτου του πολυαγαπημένου μας προσβάλλει τη μνήμη του, ενώ διαιωνίζει και καθιστά αβάσταχτο το πένθος μας για την απώλειά του».

Στο δικαστήριο κατέθεσε η μητέρα του 22χρονου Ουρανία-Σμαράγδα Καπελώνη, η οποία τόνισε ότι «δεν αντέχει να κυκλοφορεί και να βλέπει γιγαντοαφίσες του παιδιού της».

Αντίθετα από την πλευρά της ΧΑ κατέθεσε μάρτυρας ο οποίος υποστήριξε ότι ο Μάνος Καπελώνης πρωτοστατούσε στις εκδηλώσεις του κόμματος.